



PALANGOS MIESTO SAVIVALDYBĖS ADMINISTRACIJOS
DIREKTORIUS

ĮSAKYMAS
DĖL PREVENCINIŲ LABORATORINIŲ TYRIMŲ COVID-19 LIGAI (KORONAVIRUSO INFEKCIJAI) DIAGNOZUOTI PREKYBOS VIETŲ DARBUOTOJAMS

2020 m. gegužės 8 d. Nr. A1-593
Palanga

[bookmark: _Hlk37061801][bookmark: _Hlk38013488][bookmark: _Hlk39577098]Vadovaudamasi Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos žmonių užkrečiamųjų ligų profilaktikos ir kontrolės įstatymo 25 straipsnio 3 dalimi, vykdydama Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. balandžio 30 d. sprendimo Nr. V-1055 „Dėl prevencinių laboratorinių tyrimų COVID-19 ligai (koronaviruso infekcijai) diagnozuoti prekybos vietų darbuotojams“ 2.1 papunktį:
1. [bookmark: _Hlk39578657]T v i r t i n u  Palangos miesto savivaldybės teritorijoje esančių prekybos vietų darbuotojų prevencinio laboratorinio ištyrimo dėl COVID-19 ligos (koronaviruso infekcijos) organizavimo tvarką (pridedama).
2. P a v e d u:
2.1. [bookmark: _Hlk39577425]VšĮ Palangos asmens sveikatos priežiūros centro mobilios brigados koordinatoriui užtikrinti, kad laboratoriniai tyrimai COVID-19 ligai (koronaviruso infekcijai) diagnozuoti parduotuvių ir kitų prekybos vietų darbuotojams, tiesiogiai aptarnaujantiems pirkėjus, būtų atliekami pagal Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. balandžio 30 d. sprendimo Nr. V-1055 „Dėl prevencinių laboratorinių tyrimų COVID-19 ligai (koronaviruso infekcijai) diagnozuoti prekybos vietų darbuotojams“ 1 punkte nustatytus prioritetus;
2.2. BĮ Palangos miesto savivaldybės visuomenės sveikatos biurui vykdyti informacijos apie šiuo įsakymu nustatytos parduotuvių ir kitų prekybos vietų, nepriklausomai nuo pavaldumo ir nuosavybės formos, darbuotojų prevencinių laboratorinių tyrimų COVID-19 ligai (koronaviruso infekcijos) diagnozuoti organizavimo tvarkos teikimą parduotuvių ir kitų prekybos vietų vadovams ir darbuotojams.
3. Į p a r e i g o j u  prekybos vietų vadovus:
3.1. [bookmark: _Hlk39579441]identifikuoti darbuotojus pagal Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. balandžio 30 d. sprendimo Nr. V-1055 „Dėl prevencinių laboratorinių tyrimų COVID-19 ligai (koronaviruso infekcijai) diagnozuoti prekybos vietų darbuotojams“ 1 punkte nustatytus kriterijus;
3.2. užtikrinti, kad parduotuvių ir kitų prekybos vietų darbuotojai skambintų į Karštąją liniją trumpuoju telefono numeriu 1808 ir užsiregistruotų tyrimui;
3.3. bendradarbiauti ir teikti kitą reikalingą informaciją bei pagalbą Palangos miesto savivaldybės administracijai, BĮ Palangos miesto visuomenės sveikatos biurui ir VšĮ Palangos asmens sveikatos priežiūros centro mobilios brigados koordinatoriui, organizuojant darbuotojų tyrimus.
Šis įsakymas skelbiamas Palangos miesto savivaldybės interneto svetainėje.


Direktorė					                    Akvilė Kilijonienė

PATVIRTINTA
Palangos miesto savivaldybės administracijos
direktoriaus 2020 m. gegužės 8 d. 
įsakymo Nr. A1-593
1 punktu


PALANGOS MIESTO SAVIVALDYBĖS TERITORIJOJE ESANČIŲ PREKYBOS VIETŲ DARBUOTOJŲ PREVENCINIO LABORATORINIO IŠTYRIMO DĖL COVID-19 LIGOS (KORONAVIRUSO INFEKCIJOS) ORGANIZAVIMO TVARKA

I SKYRIUS 
BENDROSIOS NUOSTATOS

1.  Laboratorinių tyrimų COVID-19 ligai (koronaviruso infekcijai) diagnozuoti Palangos miesto savivaldybės teritorijoje esančių parduotuvių ir kitų prekybos vietų darbuotojams organizavimo tvarka (toliau – Tvarka) nustato Palangos miesto savivaldybės teritorijoje esančių parduotuvių ir kitų prekybos vietų darbuotojų testavimo tvarką, nepriklausomai nuo jų pavaldumo ir nuosavybės formos.
2. Tvarka parengta vadovaujantis Lietuvos Respublikos sveikatos apsaugos ministro - valstybės lygio ekstremaliosios situacijos valstybės operacijų vadovo 2020 m. balandžio 30 d. sprendimu Nr. V-1055 „Dėl prevencinių laboratorinių tyrimų COVID-19 ligai (koronaviruso infekcijai) diagnozuoti prekybos vietų darbuotojams“.
3. Tvarkoje vartojamos sąvokos atitinka kituose Lietuvos Respublikos teisės aktuose vartojamas sąvokas.

II SKYRIUS
PREVENCINIŲ LABORATORINIŲ TYRIMŲ COVID-19 LIGAI DIAGNOZUOTI TIKRINAMŲ DARBUOTOJŲ SĄRAŠŲ SUDARYMO TVARKA

4. Parduotuvių ir kitų prekybos vietų vadovai sudaro dirbančių ir prevenciniu tikslu tikrintinų darbuotojų sąrašus, vadovaujantis prioriteto tvarka:
4.1. veiklą vykdantiems asmens sveikatos priežiūros įstaigose arba globos paslaugas teikiančiose įstaigose arba nutolusiose nuo šių įstaigų ne toliau kaip 200 metrų;
4.2. vyresniems nei 60 metų amžiaus;
4.3. dirbantiems prekybos vietose, esančiose dideliuose prekybos centruose (kuriuose dideli lankytojų srautai).
5. Atsižvelgiant į laboratorijų pajėgumus ir nesant galimybės vienu metu ištirti visų darbuotojų pagal atskirą 4.1-4.3 papunkčiuose nurodytą prioritetą, prevenciniu tikslu tikrintini darbuotojai turi būti atrenkami atsižvelgiant į:
5.1. darbuotojai, kurie per pastarąsias 14 d. turėjo kontaktų su asmenimis, kuriems yra patvirtinta COVID-19 liga (koronaviruso infekcija);
5.2. darbuotojai, kurie savo pamainos metu paslaugas teikia 20 ir daugiau asmenų;
5.3. darbuotojai, esantys rizikos grupėje (turintys lėtinių susirgimų ar yra senyvo amžiaus).
6. Prevenciniai laboratoriniai tyrimai COVID-19 ligai (koronaviruso infekcijai) diagnozuoti turi būti atliekami 4 punkte nustatytu eiliškumu ir atsižvelgiant į 5 punkte nustatytas sąlygas. Kita prioriteto asmenų grupė tiriama tik tuomet, kai ištirti visi prieš tai nurodytos prioriteto grupės asmenys.
7. Prekybos vietos vadovas paskiria atsakingą asmenį, kuris koordinuoja prevencinių laboratorinių tyrimų COVID-19 ligai (koronaviruso infekcijos) diagnozuoti organizavimą ir Palangos miesto savivaldybės visuomenės sveikatos biurui (toliau – Biuras) pateikia atsakingo asmens kontaktinę informaciją (vardas, pavardė, tel. numeris, el. paštas).
8. Atsakingas asmuo, vadovaudamasis 4 punkto prioritetais, sudaro prekybos vietos darbuotojų sąrašą (sąrašuose nurodyta tiriamojo darbuotojo vardas ir pavardė, užimamos pareigos, sąlygos, išvardintos 4 punkte, kurias jis atitinka, telefono numeris) ir pateikia jį Biurui 
el. paštu info@palangosvsb.lt (kontaktinis asmuo Milda Gedvilienė, tel. 8 663 61 420).
9. Prekybos vietos vadovas užtikrina darbuotojų dalyvavimą tikrinimuose pagal sudarytus darbuotojų sąrašus ir grafikus, kuriuos pateikia Biurui el. paštu info@palangosvsb.lt kiekvieną trečiadienį iki 15 val.
10. Prekybos vietų darbuotojų tepinėlių dėl laboratorinių tyrimų COVID-19 ligai diagnozuoti ėminių paėmimą Biuro suderintu grafiku vykdo Palangos mobili brigada, kurios darbą užtikrina ir koordinuoja VšĮ Palangos asmens sveikatos priežiūros centras (toliau – Mobili brigada). 
11. VšĮ Palangos asmens sveikatos priežiūros centro mobilios brigados koordinatorius organizuoja Mobiliosios brigados veiklą Palangos miesto savivaldybės teritorijoje ir teikia informaciją Biurui apie Mobilios brigados darbo grafiką (kada atliekami tyrimai).
12. Biuro darbuotojas susisiekia su prekybos vietos paskirtu atsakingu asmeniu ir informuoja, kada Mobilioje brigadoje bus imami tepinėliai, informuoja apie slaptažodį (t. y. prekyba), kurį darbuotojui reikės pateikti registruojantis dėl ištyrimo. 
13. Prekybos vietos paskirtas atsakingas asmuo pagal sudarytą tyrimų atlikimo grafiką informuoja darbuotojus, kada ir kur bus atliekamas tepinėlio iš nosiaryklės paėmimas, supažindina darbuotojus su registracijos tvarka.
[bookmark: part_41e6ff4b85554df4b7d4c01e809dfe18]14. Prekybos vietų darbuotojai skambina į Karštąją liniją trumpuoju telefono numeriu 1808, nurodo datą, kada tikrinsis, ir Biuro pateiktą slaptažodį (t. y. prekyba), būtiną registracijai patvirtinti. Karštoji linija informuoja darbuotoją trumpąja žinute į nurodytą mobiliojo telefono numerį apie laiką ir adresą, kuriuo darbuotojas turi atvykti.
15. VšĮ Palangos miesto asmens sveikatos priežiūros centras susisiekia su VšĮ Klaipėdos universitetinės ligoninės laboratorija (toliau – laboratorija), sužino kiekius, kiek ėminių per savaitę galima atlikti parduotuvių ir kitų prekybos vietų darbuotojams.
16. Parduotuvių ir kitų prekybos vietų darbuotojams tepinėlius dėl laboratorinių tyrimų COVID-19 ligai (koronaviruso infekcijai) diagnozuoti prevenciniu tikslu ima Mobilus punktas automobilių stovėjimo aikštelėje, adresu Kretingos g. 23, Palanga.
17. Informacija apie tepinėlio rezultatus teikiama vadovaujantis Tepinėlių iš paciento nosiaryklės ir ryklės paėmimo mobiliuose punktuose COVID-19 ligos (koronaviruso infekcijos) laboratoriniams tyrimams atlikti organizavimo tvarkos aprašu, patvirtintu Lietuvos Respublikos sveikatos apsaugos ministro 2020 m. kovo 16 d. įsakymu Nr. V-390 „Dėl tepinėlių iš paciento nosiaryklės ir ryklės paėmimo mobiliuose punktuose COVID-19 ligos (koronaviruso infekcijos) laboratoriniams tyrimams atlikti organizavimo tvarkos aprašo patvirtinimo“.

III SKYRIUS
BAIGIAMOSIOS NUOSTATOS

18. Tvarka taikoma Palangos miesto savivaldybės teritorijoje esančioms parduotuvėms ir kitoms prekybos vietoms, nepriklausomai nuo pavaldumo ir nuosavybės formos.
19. Tai, kas nereglamentuota šioje Tvarkoje, sprendžiama, kaip yra numatyta kituose Lietuvos Respublikos teisės aktuose.
20. Tvarka gali būti keičiama Palangos miesto savivaldybės administracijos direktoriaus įsakymu.
___________________

